EUs utenrikssjef foreslår å revurdere våpensalg til Israel
Kanskje mindre våpen bør selges til Israel, sier EUs utenrikssjef Josep Borrell, som viser til det store antallet mennesker som blir drept i Gaza. Borrells uttalelse fremstår indirekte som kritikk av USA. Amerikanske myndigheter har flere ganger sagt at for mange sivile blir drept på Gazastripen. Samtidig er landet den viktigste leverandøren av våpen og økonomisk støtte til Israe.  – Vel, hvis dere mener at for mange mennesker blir drept, kanskje dere skal tilby mindre våpen for å unngå at så mange blir drept, sa Borrell på en pressekonferanse mandag. Antall palestinere som er drept på Gazastripen siden Hamas-angrepet på Israel 7. oktober, har passert 28.000, ifølge helsemyndighetene i enklaven. Ifølge palestinske helsemyndigheter er 70 prosent av ofrene barn og kvinner. Siste døgn har 117 personer blitt drept, ifølge oversikten. Antall sårede har økt med 152 i samme tidsrom. Aftenposten kan ikke uavhengige verifisere dette tallet.  – Hvis verdenssamfunnet mener at dette er nedslakting, at for mange mennesker blir drept, så kanskje vi må tenkte på leveransene av våpen, la han til. Tidligere mandag anket Nederlands regjering en ordre fra en nederlandsk domstol om å stanse salg av kampflydeler til Israel. – Til månen? Borrell kommenterte også Israels krav om at over 1 million palestinere må evakueres fra byen Rafah. Årsaken er at Israel planlegger en militæroperasjon i byen. – De skal evakuere – hvor da? Til månen? spurte EUs utenrikssjef. Gazas 2,2 millioner innbyggere har ikke mulighet til å flykte ut av Gazastripen siden grensene er stengt. De fleste er fordrevet til sør der de bor i teltleirer eller under åpen himmel.  Israel har tidligere lovet at dette området skal være trygt. Likevel har de gjennomført omfattende bombeangrep mot dette området som har tatt mange liv.  Saken fortsetter under kartet På pressekonferansen deltok også Philippe Lazzarini, sjefen for FNs organisasjon for palestinske flyktninger (Unrwa). Han sa at han ikke har noen planer om å trekke seg, slik Israel ønsker. Israel anklager tolv av Unrwas 13.000 ansatte på Gazastripen for å ha deltatt i angrepet på Israel 7. oktober i fjor. Anklagene granskes, og de tolv ansatte har fått sparken.  Norsk støtte Som følge av anklagene har USA og en rekke andre vestlige land inntil videre stanset sin støtte til Unrwa.  Samtidig har andre vestlige land landet på motsatt konklusjon. Norge, Danmark og Spania er blant landene som fortsetter å støtte FN-organisasjonen.  Utenriksminister Espen Barth Eide (Ap) har påpekt at Unrwa spiller en avgjørende rolle i hjelpearbeidet på den krigsherjede Gazastripen. Han har advart mot å kollektivt straffe hele den palestinske befolkningen. På pressekonferansen mandag gjorde Borrell det klart at han er enige med landene som fortsetter å støtte FN-organisasjonen. – Det er et tema som splitter. Men vi mener at Unrwas arbeid bør fortsette, sa Borrell, ifølge nyhetsbyrået Ritzau. Etterlyser bevis EUs utenrikssjef advarte om at stans i UNRWA-støtten vil føre til en enda større humanitær katastrofe på Gazastripen. Israel har på sin side rettet en rekke anklager mot FN-organisasjonen. Den israelske regjeringen hevder Unrwa har forbindelser til terrorisme. I helgen viste Israel frem en tunnel, angivelig brukt av Hamas, som gikk under Unrwas hovedkvarter i Gaza by.  Borrell etterlyser bevis for anklagene som Israel retter mot organisasjonen.  – Det er ingen hemmelighet at den israelske regjeringen ønsker å bli kvitt Unrwa, hevder han. Philippe Lazzarini sier han har sagt opp tolv ansatte som følge av Israels anklager – uten at de så langt er blitt bevist. Han kaller dette en eksepsjonell beslutning.
EU-utenrikssjef Josep Borrell mener det kan være på tide å selge færre våpen til Israel. Over 28.000 palestinere er drept i israelske angrep på Gazastripen siden oktober, ifølge helsemyndighetene.  Borrell støtter Norge, Danmark og Spania i deres beslutning om å fortsette støtte til FNs organisasjon for palestinske flyktninger (Unrwa), til tross for andre lands midlertidige stans av støtte. Borrell etterlyser bevis for anklagene Israel har rettet mot Unrwa om forbindelser til terrorisme, og advarte mot stans i støtten som kan føre til større humanitær katastrofe i Gaza.